禱雨張龍公既應劉景文有詩次韵
作者：蘇軾
朝代：宋

paragraphs: 張公晚爲龍，抑自龍中來。
伊昔風雲會，咄嗟潭洞開。
精誠苟可貫，賓主真相陪。
洞簫振羽舞，白酒浮雲罍。
言從關州妃，遠去焦氏臺。
傾倒瓶中雨，一洗麥上埃。
破旱不論功，乘雲却空回。
嗟龍與我輩，用意豈遠哉。
使君今子義，英風冠東萊。
笑說龍爲友，幽明莫相猜。